Source: http://www.raamatupidaja.ee/uudised/2010/08/24/tana-12-aastat-tagasi-pankrotistus-maapank
Timestamp: 2018-07-19 00:32:13+00:00
Document Index: 5235237

Matched Legal Cases: ['kohus ', 'kohus ', 'kohus ', 'kohus ', 'kohus ', 'riigikohus ', 'kohus ']

Täna 12 aastat tagasi pankrotistus Maapank - Raamatupidaja
Täna 12 aastat tagasi pankrotistus Maapank
24. august 2010 10:46
24.08.1991. Venemaa tunnustas Eesti Vabariigi riiklikku iseseisvust.
24.08.1992. Valitsus kehtestas Eesti territoriaalvete ulatuseks 12 meremiili.
24.08.1994. Autotranspordi eraettevõtted asutasid Eesti Transpordikindlustuse ASi.
24.08.1996. Kirjutati alla Hoiupanga ja Eesti Tööstuse ja Ehituse Kommertspanga liitumislepingule (ametlikult liitusid pangad 2.09.96).
24.08.1998. Tallinna linnakohus kuulutas välja Eesti Maapanga pankroti (panga vastu kaitsti nõudeid 1,3 miljardi krooni eest).
24.08.1998. Investeerimispank Hodgson Martin ning Euroopa Rekonstruktsiooni- ja Arengupank omandasid Nordika Kindlustusest ligi 30 protsendi suuruse osaluse.
24.08.1999. ASis Kalev vahetus tegevjuht: alates 1995. aastast kommivabrikut juhtinud Tõnis Allik lahkus omal soovil ja uueks peadirektoriks valiti Priit Kotkas, kes enne seda töötas ASis Talinvest juristina (Kotkas lahkus Kalevi peadirektori kohalt 2000. aasta märtsis).
24.08.2000. Riigikohtu loakogu ei andnud menetlusluba Kalle Tenno kassatsioonkaebusele, milles mees palus tühistada tema suhtes väljakuulutatud pankroti (riigikogu endise liikme Eino Tamme kompanjoni Kalle Tenno pankroti kuulutas Tallinna linnakohus välja 7.02.00 ja Tallinna ringkonnakohus jättis linnakohtu otsuse 18.04.00 muutmata).
24.08.2000. Tallinna linnakohus määras viis kuud tingimisi aastase katseajaga altkäemaksu eest juhiload omandanud Kalev Kurvitsale (Kurvits oli esimene seni suurimas altkäemaksu andmise afääri kohtumenetluses, milles sai kokku süüdistuse üle 50 altkäemaksu andja ja vahendaja).
24.08.2000. Tartu ringkonnakohus tunnistas korruptsioonis süüdi Tartu tolliinspektuuri endised töötajad Rein Lepsoo ja Malle Leiuse ning mõistis mõlemale kaheaastase vabadusekaotuse kolmeaastase katseajaga (riigiametnikele kuulus tollisfääris erafirma AS Vaba Ladu, mida nad ei kontrollinud, samuti takistasid nad teiste firmade turule tulekut samas valdkonnas; riigikohus jättis 7.12.00 ringkonnakohtu otsuse muutmata).
24.08.2002. Erakonna Res Publica esimese esimehe Rein Taagepera (oli alates erakonna loomisest 8.12.01) asemele valiti erakonna juhiks Juhan Parts, kes enne seda oli riigikontrolör (Parts juhtis Res Publicat kuni 4.06.05).
24.08.2004. Soome elektroonikatootja Efore OY avas Pärnus tehase ASi Efor, kuhu investeeris 15 miljonit krooni.
24.08.2005. AS GoBus sõlmis lepingu, millega ühendas endaga bussifirmad OÜ Põlva Reisijateveod, OÜ Trakmain, OÜ Läänemaa Liinid, ASi Pärnu ATP, ASi Rakvere ATP, ASi Neomobile ja OÜ Tiit Liinid ning OÜ Ringtee Investeeringud (ühinemislepingu jõustus 3.10.06).
24.08.2007. PTA Grupp ASi uueks ärinimeks sai AS Silvano Fashion Group.
24.08.2007. Suri advokaat Margus Heek.
24.08.2009. Tallinna börs osutus maailma börside seas suurimaks tõusjaks, tõustes 12,86 protsendi võrra; tegemist oli Tallinna börsi ajaloo suurima päevase tõusuga (tõusu põhjuseks oli see, et TeliaSonera tegi ASi Eesti Telekom aktsionäridele, kelle hulka kuulus ka Eesti riik oma 24,17protsendilise osalusega, ülevõtmispakkumise hinnaga 93 krooni; riik aktsepteeris TeliaSonera ülevõtmispakkumist 5.10.09; Eesti Telekomi aktsia lahkus börsilt 13.01.10).
24.08.2009. Tallinna ringkonnakohus rahuldas justiitsministeeriumi määruskaebuse ja tühistas õiguskaitse, mis keelas anda Ameerika Ühendriikidele välja audiitorfirma Ernst & Youngi endise juhtivkonsultandi Marko Rudi (Rudi, keda USA riik kahtlustas neljas kuriteos – internetikelmuses, kelmuses USA riigi vastu, altkäemaksu andmises ja rahapesu edendamises ning varjamises – vahistati 17.09.08 Äripäeva majandusseminaril; Rudi anti USA õiguskaitseasutuste esindajatele üle 25.08.09; Rudist sai esimene Eesti kodanik, kes anti USAle välja).
24.08.2009. AS Krediidiinfo avas eraisikutele veebikeskkonna E-Seif, mis annab igaühele teatud summa eest võimaluse vaadata ka eraisikute krediidiajalugu.
24.08.2009. AS Estonian Air alustas lende marsruudil Tartu-Stockholm.
URL: http://www.raamatupidaja.ee/uudised/2010/08/24/tana-12-aastat-tagasi-pankrotistus-maapank